Diari Oficial de la Generalitat Valenciana


Sumari del DOGV 9815, del 25-03-2024 (2024/2538)

RESOLUCIÓ de 21 de març de 2024, de la consellera d'Innovació, Indústria, Comerç i Turisme, per la qual s'efectua la convocatòria, per a l'exercici 2024, de subvencions per a donar suport a activitats no econòmiques desenvolupades per associacions empresarials que impulsen la reindustrialització de la Comunitat Valenciana. INENTI 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9815

Data del DOGV
:   25-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2538


Data del document
:   21-03-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Indústria, Comerç i Turisme

RESOLUCIÓ de 21 de març de 2024, de la consellera d'Innovació, Indústria, Comerç i Turisme, per la qual s'efectua la convocatòria, per a l'exercici 2024, de subvencions per a donar suport a activitats no econòmiques desenvolupades per associacions empresarials que impulsen la reindustrialització de la Comunitat Valenciana. INENTI 2024. [2024/2538]  
  
La Llei 38/2003, de 17 de novembre, general de subvencions, establix, en l'article 23, que el procediment per a la concessió de subvencions s'iniciarà sempre d'ofici, per mitjà d'una convocatòria aprovada per l'òrgan competent.  
L'Orde 1/2024, de 30 de gener, de la Conselleria d'Innovació, Indústria, Comerç i Turisme, per la qual s'establixen les bases reguladores per a la concessió d'ajudes per a impulsar la reindustrialització de l'economia de la Comunitat Valenciana (DOGV 9781, 05.02.2024), d'ara en avant les bases reguladores, regula en el capítol III del títol II les subvencions per a donar suport a activitats no econòmiques desenvolupades per associacions empresarials que impulsen la reindustrialització de la Comunitat Valenciana.  
En els pressupostos de la Generalitat per a 2024 s'inclou, dins de l'annex de transferències i subvencions, la línia de subvenció S1461, denominada «Estratègia per a la reindustrialització de la Comunitat Valenciana 2024-2028», amb una dotació actual de 15.121.257 euros.  
  
Mitjançant esta resolució es convoquen per a l'exercici 2024, per un import inicial màxim de 2.682.000 euros, subvencions per a donar suport a activitats no econòmiques desenvolupades per associacions empresarials que impulsen la reindustrialització de la Comunitat Valenciana, tot això a l'empara del capítol III del títol II de les bases reguladores, i en els termes i les condicions delimitats en esta convocatòria.  
  
Estes ajudes són compatibles amb el mercat interior d'acord amb l'article 107, apartat 1, del Tractat de Funcionament de la Unió Europea, i queden exemptes de l'obligació de notificació, per no suposar avantatge econòmic que puga falsejar la competència i afectar els intercanvis comercials entre estats membres, ja que estes ajudes estan dirigides exclusivament a l'àmbit d'activitats de caràcter no econòmic de les associacions beneficiàries, i estes activitats no podran suposar un avantatge econòmic directe i individualitzat per a empreses o sectors determinats. En el cas que l'associació beneficiària duga a terme activitats econòmiques junt amb activitats pròpies de l'associació de caràcter no econòmic, estarà obligada a distingir amb claredat entre les dos classes d'activitats, separar clarament el seu finançament i portar comptabilitat separada o codi comptable adequat per a les despeses objecte de subvenció, de manera que no repercutisquen sobre les activitats econòmiques d'esta.  
  
Esta convocatòria queda, a més, sotmesa, en el que siga procedent, a la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual se n'aprova el reglament, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
A este efecte, i en virtut de les facultats que em conferixen l'article 28 de la Llei 5/1983, de 30 de desembre, del Consell, i l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i àmbit de la convocatòria  
L'objecte d'esta resolució és convocar en l'exercici 2024, en règim de concurrència competitiva, els programes d'ajudes següents:  
  
a) Programa I: ajudes destinades a donar suport a activitats no econòmiques que impulsen la reindustrialització de la Comunitat Valenciana, desenvolupades per associacions empresarials sectorials industrials vinculades als sectors següents de la Comunitat Valenciana: indústria agroalimentària; sector de l'automoció; sector de la biotecnologia; sector ceràmic; sectors del vidre, àrids i materials de construcció no metàl·lics; sector del cuir i el calcer; sector de les energies; sector d'envasos i embalatges; sector espacial i aeronàutic; sector del joguet i dels productes infantils; sector de la fusta, el moble i la il·luminació; sector del marbre i de la pedra natural; sector metal·lomecànic; sector del plàstic; sectors de la producció audiovisual i videojocs; sector químic; sector tèxtil, i sector de la valorització de materials.  
b) Programa II: ajudes destinades a donar suport a activitats no econòmiques que impulsen la reindustrialització de la Comunitat Valenciana, desenvolupades per associacions empresarials multisectorials d'àmbit comarcal.  
En cap cas, les diverses actuacions previstes hauran de suposar ajudes a empreses o entitats membres que siguen susceptibles de considerar-se un de minimis indirecte.  
  
Segon. Finançament  
1. Per a l'exercici 2024, les ajudes convocades es finançaran amb càrrec a la línia S1461 del programa pressupostari 722A00, capítol VII, fins a un import global màxim estimat de 2.682.000 € euros, procedents de fons propis de la Generalitat.  
2. No obstant això, i tal com permet l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global màxim anterior es podrà incrementar, proporcionalment en cada programa, en una quantia addicional màxima que es fixa en 10 milions d'euros, sense necessitat d'una nova convocatòria, si hi concorre alguna de les circumstàncies següents:  
  
1a. Haver-se presentat en altres convocatòries, sol·licituds d'ajudes per un import inferior a la despesa inicialment prevista per a estes, o per haver-se resolt altres convocatòries per import inferior a la despesa inicialment prevista en estes, o per haver-se reconegut o liquidat obligacions derivades d'altres convocatòries per import inferior a la subvenció concedida. En tot cas, per a poder aplicar la quantia addicional, en qualsevol d'estos casos, s'exigirà que es tracte de convocatòries a càrrec de crèdits de la mateixa secció pressupostària, i que la circumstància que determina l'increment quede degudament certificada per l'òrgan responsable de la instrucció del procediment.  
2a. Haver-se incrementat l'import del crèdit pressupostari disponible a conseqüència d'una generació, una ampliació o una incorporació de crèdit.  
3. L'efectivitat de la quantia addicional exigirà la declaració prèvia de la Direcció General d'Indústria de la disponibilitat de crèdit a conseqüència de les circumstàncies assenyalades abans; la publicació prèvia dels crèdits disponibles addicionals en el Diari Oficial de la Generalitat Valenciana, sense que esta publicació supose l'obertura de termini per a presentar noves sol·licituds, i, si és el cas, l'aprovació prèvia de la modificació pressupostària procedent en un moment anterior a la resolució de concessió de la subvenció.  
4. Sense perjuí del que es disposa en els apartats anteriors, i de conformitat amb el punt 6 de l'article 11 del mencionat Decret 77/2019, amb posterioritat a la resolució de concessió de les subvencions es podrà dictar una resolució complementària de concessió, que incloga sol·licituds que, fins i tot complits tots els requisits, no hagen sigut beneficiàries per esgotament del crèdit disponible, en el cas que es produïsquen augments eventuals sobrevinguts en este.  
5. S'establix la distribució següent per programa i per sectors de l'import global màxim d'esta convocatòria, sense perjuí del fet que se li atorga expressament un caràcter estimatiu:  
  
Programa I: Associacions sectorials vinculades a la indústria Import màxim  
Indústria agroalimentària (CNAE 10 i 11) i biotecnologia 138.000 €  
Automoció 138.000 €  
Ceràmica 138.000 €  
Àrids, vidre i altres materials de construcció no metàl·lics 138.000 €  
Cuir i calcer 138.000 €  
Energies 138.000 €  
Envasos i embalatges 138.000 €  
Espacial i de l'aeronàutica 138.000 €  
Joguet i productes infantils 138.000 €  
Fusta, mobles i aparells d'il·luminació 138.000 €  
Marbre i pedra natural 138.000 €  
Metal·lomecànic 138.000 €  
Plàstic 138.000 €  
Producció audiovisual i de videojocs 138.000 €  
Químic 138.000 €  
Tèxtil 138.000 €  
Valorització de materials 138.000 €  
Subtotal Programa I 2.346.000 €  
Programa II: Associacions multisectorials d'àmbit comarcal 336.000 €  
Total 2.682.000 €  
  
  
6. En funció de l'import d'ajuda sol·licitat en cada programa i en cada sector, i a fi de poder atendre el nombre més gran possible de sol·licituds, la distribució estimativa del punt anterior per programa i sectors es podrà modificar per a redistribuir els sobrants de cada programa o cada sector, als quals resulten deficitaris, sense necessitat de nova convocatòria. En primer lloc, es realitzarà una redistribució entre programes en el cas d'existir sobrant de crèdit en algun dels dos programes, sent l'altre deficitari. En segon lloc, es realitzarà la redistribució del crèdit existent en el programa I entre els sectors que siguen deficitaris, amb el sobrant dels altres sectors i amb el sobrant procedent, si és el cas, de programa II. No obstant això, esta redistribució definitiva es publicarà en el Diari Oficial de la Generalitat Valenciana amb caràcter previ a la resolució de concessió, sense que esta publicitat implique l'obertura de termini per a presentar noves sol·licituds ni l'inici d'un nou còmput de termini per a resoldre, ni modificarà el termini de justificació.  
  
  
Tercer. Entitats beneficiàries  
1. Podran ser beneficiàries del Programa d'ajudes I les associacions empresarials sectorials i les agrupacions empresarials innovadores, i per a projectes en cooperació, els consorcis o agrupacions sense personalitat jurídica, sempre que operen totalment o parcialment en àmbits sectorials industrials de la Comunitat Valenciana, tinguen seu o domicili social a la Comunitat Valenciana i justifiquen de manera suficient la seua vinculació directa i la del projecte d'actuació amb algun o diversos dels sectors objecte d'esta convocatòria.  
2. Podran ser beneficiàries del Programa d'ajudes II les associacions empresarials multisectorials d'àmbit comarcal, sempre que tinguen seu o domicili social a la Comunitat Valenciana, que almenys el 50 % de les seues associades siguen empreses industrials i que acrediten haver desenvolupat activitat com a associació empresarial en eixos àmbits, almenys, en els anys 2021, 2022 i 2023. No seran admissibles les sol·licituds presentades per fundacions, agrupacions o qualssevol altres entitats sense ànim de lucre que no estiguen degudament constituïdes com a associacions empresarials multisectorials d'àmbit comarcal, i inscrites en els registres corresponents.  
3. Els centres tecnològics per si mateixos no podran obtindre la condició d'entitat beneficiària única d'estos programes, sense perjuí de poder participar com a entitat contractada o com a integrant d'una agrupació empresarial innovadora o d'un consorci sense personalitat jurídica.  
4. En el cas de les agrupacions empresarials innovadores, hauran d'acreditar la inscripció en el registre corresponent del ministeri competent.  
5. Les agrupacions sense personalitat jurídica de persones jurídiques que presenten projectes en cooperació en el Programa I hauran de disposar de NIF propi de l'agrupació, i s'hauran d'ajustar a les condicions següents:  
a) L'agrupació, a través de cada una de les seues empreses o entitats associades, haurà de nomenar una persona que actuarà com a representant o apoderada única i amb poders bastants per a complir les obligacions que, com a beneficiària, corresponen a l'agrupació. El poder de representació s'atorgarà de conformitat amb el que s'establix en article 5.4 de la Llei 39/2015, d'1 d'octubre, del procediment administratiu comú de les administracions públiques. Este representant estarà obligat a realitzar les actuacions següents:  
a.1) Presentarà la sol·licitud de l'ajuda fent constar expressament les entitats agrupades, els compromisos d'execució de cada entitat de l'agrupació, l'import de la subvenció a aplicar a cada una, així com les actuacions i el pressupost corresponent a cada una.  
  
a.2) Realitzar, en nom de l'agrupació, la resta de les comunicacions i els tràmits, tant en el procediment de concessió com en la fase de seguiment i justificació de les ajudes i, si és el cas, els procediments de reintegrament o sancionadors que puguen correspondre.  
a.3) Actuar com a interlocutor únic entre l'agrupació i l'òrgan concedent, canalitzant les relacions corresponents entre esta i les entitats membres de l'agrupació. Amb caràcter general, la persona que coordine serà l'única amb accés a les notificacions i les comunicacions de l'òrgan concedent i haurà de traslladar-les a la resta d'entitats membres de l'agrupació.  
b) L'agrupació o membres integrants respondrà de totes les obligacions en relació amb la sol·licitud presentada, la subvenció concedida i la seua posterior justificació, incloent, si és el cas, el deure de reintegrament i les responsabilitats en què incórrega per infraccions.  
c) Els incompliments dels acords o convenis formalitzats entre les entitats o membres integrants de l'agrupació no són oposables enfront de l'Administració.  
d) L'agrupació no es podrà dissoldre fins que hagen transcorregut els terminis de prescripció per al reintegrament i les infraccions, si és el cas, que preveuen els articles 39 i 65 de la Llei 38/2003, de 17 de novembre.   
6. La vinculació directa de l'entitat sol·licitant i del projecte d'actuació amb algun dels sectors objecte del Programa I s'haurà de justificar en l'apartat corresponent de la memòria descriptiva. A l'efecte d'esta convocatòria, i sense perjuí d'altres maneres de justificació de la vinculació directa d'una associació amb el sector pel qual es presenta, s'entendran, en tot cas, com a vinculades amb cada un dels sectors objecte de la convocatòria les associacions que acrediten que majoritàriament es componen d'empreses d'alguns dels sectors objecte de la convocatòria. La justificació insuficient de la vinculació de l'entitat o del projecte d'actuació amb algun sector concret de la convocatòria podrà comportar la inadmissió de la sol·licitud i l'exclusió de l'avaluació, sense necessitat que l'Administració requerisca prèviament l'entitat sol·licitant per a l'esmena del defecte.  
  
7. Cada entitat o agrupació només podrà presentar una sol·licitud d'ajuda. En cas que es presente més d'una sol·licitud per la mateixa entitat, es considerarà admissible únicament l'última sol·licitud que tinga entrada en la seu electrònica de la Generalitat.  
8. Les sol·licituds que no acrediten clarament, en el Programa I, la seua vinculació o la del projecte al sector pel qual es presenten, o el que es derive del contingut de la memòria no coincidisca amb el que s'acredite amb la documentació presentada, seran inadmeses i excloses de la seua avaluació, sense necessitat que l'Administració requerisca prèviament a l'entitat sol·licitant l'esmena de tal defecte.  
9. Les sol·licituds que no acrediten clarament, en el Programa II, que són una associació multisectorial d'àmbit comarcal amb almenys un 50 % dels seus associats com a empreses industrials seran inadmeses i excloses de la seua avaluació, sense necessitat que l'Administració requerisca prèviament a l'entitat sol·licitant l'esmena de tal defecte.  
  
10. No podran obtindre la condició de beneficiàries les entitats sol·licitants en què concórrega alguna de les circumstàncies previstes en els apartats 2, 3 i 3 bis de l'article 13 de la Llei 38/2003, de 17 de novembre, general de subvencions.  
  
Quart. Obligacions de les entitats beneficiàries  
1. Les entitats beneficiàries d'estes ajudes hauran de complir totes les obligacions establides en les bases reguladores i en esta convocatòria.  
2. En qualsevol moment de la vigència de l'expedient, les entitats sol·licitants hauran d'actualitzar la documentació presentada que haja tingut alguna modificació. Especialment hauran de comunicar altres ajudes públiques per als mateixos costos, així com els canvis en la representació, la raó social o l'adreça de correu electrònic de l'entitat quan es produïsquen. Esta comunicació es farà utilitzant el tràmit Aportació de documentació a un expedient obert d'ajudes en la Conselleria d'Innovació, Indústria, Comerç i Turisme, al qual s'accedix a través de l'enllaç següent:  
https://www.gva.es/va/inicio/procedimientos'id\_proc=15850  
3. Es consideraran correctament practicades les notificacions anteriors a la data de comunicació d'estes variacions a l'Administració, que s'hagen adreçat a la persona representant i s'hagen comunicat a l'adreça de correu electrònic que figure en l'apartat C - Notificacions de la sol·licitud.  
  
Quint. Actuacions subvencionables  
1. Només es podran subvencionar conformement a esta convocatòria les següents actuacions que impulsen la reindustrialització de la Comunitat Valenciana, desenvolupades per les entitats sol·licitants, i que no suposen un avantatge econòmic directe i individualitzat per a empreses determinades:  
  
Investigació, desenvolupament i innovació  
a) Foment de l'accés de les empreses als resultats o a la participació en projectes d'investigació, desenvolupament o innovació.  
b) Impuls a la I+D+i interna de les empreses, així com la innovació oberta i disruptiva.  
c) Suport a la transferència de coneixement entre sectors diferents o des del sistema d'innovació (Universitat, instituts tecnològics, pimes i empreses emergents tecnològiques) a les indústries.  
d) Acceleració de la transformació digital dels processos industrials i l'ús de tecnologies habilitadores (KET).  
  
Internacionalització i cadena de valor  
e) Promoció del sector en l'exterior, impuls sectorial de la internacionalització, actuacions de defensa comercial del sector, activitats de promoció de la marca conjunta i actuacions per a l'establiment, el desenvolupament i la promoció d'indicacions geogràfiques.  
f) Prospecció dels mercats globals, de nous productes, negocis o noves empreses compradores, així com accions o campanyes de foment del consum dels productes vinculats al sector.  
g) Foment del màrqueting digital, els mercats web i les plataformes B2B i B2C.  
h) Promoció de la vigilància tecnològica i de mercats, i detecció de tendències.  
i) Foment de la reconversió o diversificació dels processos productius cap a la fabricació de productes diferenciats, la diversificació, el disseny i la millora de l'oferta de valor.  
  
Sostenibilitat  
j) Impuls de la implantació en les empreses o àrees industrials de l'economia circular, la descarbonització, l'ecoinnovació, el tractament de residus i l'eficiència energètica.  
k) Suport a la incorporació en les empreses d'iniciatives relacionades amb el Green Deal i els Objectius de Desenvolupament Sostenible (ODS).  
  
Formació i talent  
l) Promoció de l'FP Industrial, sensibilitzant sobre l'ocupabilitat i les oportunitats d'ocupació que té en la indústria.  
m) Foment d'acords de col·laboració dels instituts amb els sectors específics i/o les empreses per a la implantació de la formació en centres de treball (FCT) i FP Dual.  
n) Creació de bases de dades de professionals formats per a facilitar la contractació.  
o) Accions formatives en exportació i promoció exterior, en noves tecnologies, indústria 4.0, transformació digital i ús de la intel·ligència artificial., així com en matèries específiques de cada sector industrial.  
  
  
Cooperació i clústers  
p) Activitats per a agrupar enfront de reptes comuns, per a realitzar accions conjuntes o projectes europeus, empreses tractores, pimes, agents científics o tecnològic, centres educatius o de formació.  
q) Foment de la col·laboració de les empreses per a la realització conjunta de proves, homologacions, estudis tècnics o la certificació de productes o servicis.  
r) Impuls de la cooperació entre empreses de productes complementaris o de diversos sectors per al desenvolupament de noves cadenes de valor, abordar nous mercats o donar una oferta integral de productes i servicis competitius en l'àmbit internacional.  
s) Dinamització de clústers o agrupacions empresarials innovadores per a la consecució d'alguns dels objectius de l'Estratègia de reindustrialització de la Comunitat enumerats en els apartats anteriors.  
  
  
Seguretat industrial  
t) Promoció del compliment de la normativa de la seguretat industrial en les empreses i les respectives instal·lacions.  
u) Impuls a la figura de responsable de seguretat industrial com a garant del compliment dels requisits reglamentaris en matèria de seguretat industrial en les empreses i com a agent responsable del compliment de les obligacions del titular de les seues instal·lacions quant a comunicar que es posen en servici, es modifiquen i si n'hi ha cessament o desmantellament.  
  
2. El pressupost mínim subvencionable del total d'actuacions per sol·licitud serà de 10.000 euros, sense comptar l'IVA. Les sol·licituds el pressupost subvencionable total de les quals, sumant despeses de col·laboracions externes, partida de personal propi admissible i import màxim d'auditoria, no arribe a este import mínim seran directament desestimades.  
3. Si en la fase de justificació de la subvenció l'import total admés com a subvencionable no arriba als 10.000 euros, s'acordarà la revocació total de la subvenció i la pèrdua del dret a esta, llevat que conste degudament justificat que, per circumstàncies excepcionals, no s'ha pogut executar el pressupost mínim de 10.000 euros, i que, a més, les actuacions que sí que estan realitzades satisfan prou la finalitat de la subvenció.  
4. No seran subvencionables les actuacions que suposen una ajuda directa o un avantatge econòmic manifest per a empreses concretes i individualitzades, ni aquelles que consistisquen en una activitat econòmica de l'entitat sol·licitant.  
  
Sext. Termini de realització de les actuacions subvencionables  
Només seran subvencionables les actuacions anteriors desenvolupades entre l'1 de gener i el 29 de novembre de 2024.  
  
Sèptim. Despeses subvencionables  
1. Tindran la consideració de despeses subvencionables les que satisfacen el que s'establix en l'article 31 de la Llei 38/2003, de 17 de novembre, general de subvencions, que hagen sigut pagades efectivament entre l'1 de gener i el 29 de novembre de 2024, i s'enquadren en alguna de les categories següents:  
a) Col·laboracions externes: contractació de consultories, assistències tècniques, servicis professionals, servicis d'informació o difusió, i altres despeses que siguen necessàries per al desenvolupament del pla d'actuacions, sempre que no deriven d'activitats permanents o periòdiques ni estiguen relacionats amb les despeses de funcionament habitual de les entitats. Els costos vinculats al lloguer no permanent d'espais, així com a l'organització de fires i congressos a les ciutats d'Alacant i València, no seran subvencionables, a excepció dels realitzats en els espais firals de les empreses públiques de la Generalitat, Fira València i Fira Alacant.  
En el cas de contractació de persones, entitats o empreses que formen part de l'entitat sol·licitant, estiguen associades a esta o ostenten càrrecs en els seus òrgans de representació, gerència o direcció, així com les que hi tinguen relació professional, laboral o familiar, només s'admetran prèvia presentació, a l'empresa auditora, d'almenys 2 ofertes alternatives junt amb una declaració responsable, en la qual es detallen els motius econòmics o de qualitat que justifiquen l'elecció d'esta contractació sobre les alternatives, tot això amb independència de l'import del contracte i de la data de la contractació del servici. En estos supòsits, l'entitat o agrupació haurà de sol·licitar autorització prèvia de la Direcció General d'Indústria, de conformitat amb el que s'establix en l'article 29.7.d de la Llei general de subvencions.  
b) Despeses laborals de personal propi de l'entitat destinat directament al pla d'actuació: import efectivament pagat a 29 de novembre de 2024 dels costos de personal amb contracte laboral de l'entitat en centres de la Comunitat Valenciana (retribucions brutes en nòmina i quotes de la Seguretat Social a càrrec de l'entitat), en el percentatge de temps que es justifique que es puga imputar al desenvolupament de les actuacions subvencionables. El cost de personal propi màxim subvencionable no podrà superar el 50 % del pressupost total admés com a subvencionable (despeses de col·laboracions externes, despeses de personal propi i despeses d'auditoria). La quantitat màxima subvencionable de retribució mensual bruta en nòmina que es tindrà en compte per a calcular la subvenció és de 4.500 euros, incloent-hi la part proporcional de pagues extraordinàries i altres retribucions.  
c) Despeses de l'auditoria per a l'elaboració de l'informe de revisió de la documentació justificativa de la subvenció per empresa auditora externa, inscrita en el Registre oficial d'auditors de comptes, fins a un import màxim per sol·licitud de 600 euros, sense comptar l'IVA. No obstant això, esta despesa no serà subvencionable en el cas que l'entitat beneficiària estiga obligada a auditar els seus comptes anuals.  
2. Són regles aplicables als conceptes de despesa subvencionable les següents:  
a) Només seran subvencionables les despeses de les actuacions que beneficien directament empreses amb centre productiu a la Comunitat Valenciana. Quan les actuacions beneficien, a més, empreses amb centre productiu fora de la Comunitat Valenciana, es considerarà com a subvencionable només el percentatge dels costos que coincidisca amb el percentatge d'empreses associades a l'entitat sol·licitant amb seu a la Comunitat Valenciana respecte del total d'empreses associades a l'entitat sol·licitant, llevat que es puga acreditar adequadament que les actuacions beneficien totalment o proporcionalment en grau més alt les empreses de la Comunitat Valenciana.  
b) Les despeses subvencionables aniran dirigides al desenvolupament d'activitats no econòmiques d'estes entitats o agrupacions, de manera que no suposen avantatges econòmics directes a les empreses o que puguen falsejar la lliure competència a nivell europeu. No seran subvencionables les despeses que s'hagen repercutit en les empreses beneficiades per l'actuació subvencionable, llevat que allò que es repercutix siga la part de les despeses no subvencionades, i l'entitat sol·licitant haurà de presentar una declaració responsable en este sentit. La repercussió a les empreses participants en l'activitat no econòmica subvencionada, del percentatge del cost no subvencionat, no podrà suposar un benefici econòmic per a l'entitat.  
c) Les subvencions seran compatibles amb altres subvencions públiques o ingressos privats per als mateixos costos subvencionables, procedents de qualsevol administració, o de qualsevol ens públic o privat, sempre que la suma total de les subvencions, ajudes, recursos o ingressos rebuts per a la mateixa finalitat no supere el cost final de l'activitat subvencionada.  
d) Només es podran considerar subvencionables aquelles despeses que, de manera indubtable, responguen a la naturalesa de l'actuació per subvencionar i resulten estrictament necessàries, amb base en la descripció de les actuacions aportades en la memòria descriptiva; no s'admeten costos com ara servici d'àpats, begudes, cafés, esmorzars, decoració, regals o similars. S'exclouen expressament les despeses corrents, els consums de material i subministraments, els lloguers de locals o oficines, les despeses d'inversió i, en general, tots els costos que són anualment repetitius o habituals de l'associació, especialment manteniment, actualització, millora o posicionament dels webs o les xarxes socials pròpies de l'entitat sol·licitant. Tampoc seran admissibles els costos d'assessoraments jurídics o tècnics habituals en les actuacions de l'associació, ni els costos de campanyes, accions o plans de comunicació o màrqueting de la mateixa entitat sol·licitant.  
e) Els costos hauran de tindre un nivell de desglossament suficient en la memòria per a valorar-ne l'adequació a l'activitat a la qual s'associen i coincidir exactament amb les factures o costos detallats en el model normalitzat de la taula de costos estimats. Els costos inclosos en el model normalitzat de taula de costos estimats que no s'identifiquen clarament en la descripció de les actuacions de la memòria no seran admesos. Els conceptes amb un desglossament deficient podran ser considerats com a no subvencionables sense necessitat de requeriment previ d'esmena.  
f) No s'acceptaran operacions amb persones o entitats vinculades a l'entitat beneficiària, entenent-se com a tals aquelles en les quals concórrega alguna de les circumstàncies indicades en el punt 2 de l'article 68 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
g) Quan l'import de contractació d'un servici extern supere les quanties establides en la legislació vigent de contractació per al contracte menor, l'entitat beneficiària haurà de disposar, almenys, de tres ofertes d'empreses proveïdores diferents, formulades amb caràcter previ a la contracció del compromís per a la realització del servici. L'elecció entre les ofertes presentades s'haurà de fer d'acord amb criteris d'eficiència i economia, i quan no recaiga en la proposta econòmicament més avantatjosa, s'haurà de justificar expressament l'elecció menys econòmica en una declaració responsable. No obstant això, i sense perjuí de l'excepció descrita en la lletra a, apartat 1, del resolc sèptim, no serà necessari disposar de tres ofertes diferents quan s'acredite davant de l'empresa auditora que la despesa s'ha contractat en ferm amb anterioritat a la publicació de la concessió de l'ajuda o quan, per les especials característiques del servici, es justifique en una declaració responsable que no hi ha en el mercat un nombre d'empreses suficient que el preste. Les dos declaracions responsables, si és el cas, s'hauran de presentar davant de l'empresa auditora per a ser comprovades. En cas que no s'acredite prou que es va fer la contractació en ferm prèviament a la concessió de l'ajuda, o que les característiques especials del servici fan que no hi haja almenys tres empreses que el presten, es considerarà eixe contracte íntegrament com a despesa no subvencionable.  
  
h) En cap cas es consideraran despeses subvencionables els impostos indirectes quan siguen susceptibles de recuperació o compensació per l'entitat beneficiària.  
i) Els costos subvencionats per la present convocatòria hauran d'haver sigut abonats en els terminis de pagament previstos en la normativa sectorial que li siga aplicable o, en defecte d'això, en els establits en la Llei 3/2004, de 29 de desembre, per la qual s'establixen mesures de lluita contra la morositat en les operacions comercials.  
j) No es podrà subcontractar amb tercers més del 35 % de l'import de l'activitat subvencionada. Si esta subcontractació supera el 20 % de la subvenció concedida i l'import mencionat supera els 60.000 euros, el contracte s'haurà de fer per escrit, amb la sol·licitud prèvia d'autorització a la Direcció General d'Indústria, que s'entendrà concedida en cas que no es denegue esta expressament en el termini de 10 dies hàbils des de l'endemà de la presentació de la sol·licitud de l'autorització.  
3. La justificació a l'empresa auditora dels costos subvencionables s'haurà de fer mitjançant la presentació de les factures o els documents comptables de valor probatori equivalent amb validesa en el tràfic jurídic mercantil o amb eficàcia administrativa i l'acreditació del pagament. L'acreditació del pagament s'haurà de fer amb la documentació següent:  
a) Transferència bancària: còpia del resguard de la transferència en el qual figure el número de factura o, en defecte d'això, el concepte abonat i la còpia del càrrec en compte corresponent.  
b) Xecs i pagarés: còpia del xec o pagaré firmat i còpia de l'extracte bancari del càrrec en el compte corresponent. No s'admeten xecs al portador.  
c) Efectes o altres instruments mercantils com el confirming, el factoring o el descompte i l'avançament bancari sempre que el cobrament de l'empresa proveïdora estiga garantit: còpia del document o contracte i l'acreditació del pagament a l'empresa proveïdora per l'entitat que l'haja fet.  
No s'admetran pagaments en metàl·lic ni pagaments per finestreta d'entitats de crèdit. Es considerarà efectivament pagada la despesa, a l'efecte de la consideració com a subvencionable, amb la cessió del dret de cobrament de la subvenció a favor de les empreses creditores per raó de la despesa feta. La justificació a l'empresa auditora d'esta cessió s'haurà de fer presentant-li l'original del document públic o privat en què s'instrumente la cessió del dret de cobrament de la subvenció i, en el cas que les parts actuen a través de representants, els títols d'apoderament en què es verifique la capacitat de les persones firmants de l'acord de cessió per a fer este negoci jurídic. L'informe de l'empresa auditora haurà de fer constar expressament la comprovació d'esta capacitat i adjuntar una còpia íntegra del document de la cessió.  
  
Octau. Quantia de l'ajuda  
L'ajuda consistirà en una subvenció del 70 % dels costos que siguen admesos com a subvencionables, amb un import màxim d'ajuda per sol·licitud de 100.000 euros.  
  
Nové. Presentació de sol·licituds, declaracions responsables i documentació annexa  
1. La presentació de les sol·licituds, les declaracions responsables i la documentació annexa per a l'obtenció de les ajudes s'haurà de fer obligatòriament a través del tràmit telemàtic dissenyat per a estes ajudes. No obstant això, si, malgrat estar obligades a presentar electrònicament la sol·licitud, alguna entitat la presenta presencialment, l'administració instructora li requerirà que rectifique este defecte a través de la presentació electrònica en el termini de 10 dies i es considerarà com a data de la sol·licitud aquella en què es faça la presentació telemàtica, per la qual cosa si esta presentació es produïx després del termini establit en el punt desé, la sol·licitud serà inadmesa per extemporània.  
  
2. Les entitats sol·licitants podran buscar el tràmit telemàtic específic en el catàleg de servicis públics interactius de la Generalitat a través de l'enllaç https://sede.gva.es, o accedir-hi directament en l'apartat d'incentius i ajudes en matèria d'indústria de la Conselleria d'Innovació, Indústria, Comerç i Turisme, través de l'enllaç següent:  
  
https://portalindustria.gva.es/va/ajudes-convocatories  
Les instruccions i els requisits per a omplir electrònicament la sol·licitud general de subvenció estan disponibles en l'enllaç   
https://cindi.gva.es/va/tramitacion-telematica.  
3. Tant la sol·licitud com les declaracions responsables que cal presentar les haurà de firmar electrònicament l'entitat utilitzant el seu certificat de persona jurídica, un certificat electrònic de representació de persona jurídica emés per qualsevol de les entitats admeses pel portal electrònic de la Generalitat o un certificat digital de la persona representant de l'entitat que conste en el Registre de representants de la Generalitat.  
4. Quan es presenten les sol·licituds, a través del tràmit telemàtic, s'haurà d'omplir expressament la informació següent:  
a) Dades de domiciliació bancària, que, en tot cas, s'han d'indicar en l'apartat «Dades bancàries» del formulari web de sol·licitud general de subvenció del tràmit telemàtic. Només en el cas que no s'hagen presentat estes dades de domiciliació bancària amb anterioritat davant de la Generalitat Valenciana, o si amb posterioritat eixes dades han experimentat qualsevol variació, a més, s'haurà de fer el tràmit telemàtic denominat «Procediment per a tramitar les altes, modificacions i baixes de les domiciliacions bancàries (domiciliació bancària). Tràmit automatitzat». El tràmit mencionat està disponible en l'enllaç següent:  
  
https://www.gva.es/va/inicio/procedimientos'id\_proc=22442  
b) Declaració responsable que l'entitat no està incursa en alguna de les prohibicions per a obtindre la condició de beneficiària, establides en l'article 13, apartats 2 i 3 de la Llei 38/2003, de 17 de novembre, general de subvencions.  
c) Si és una entitat que realitza activitats econòmiques, sol·licita una subvenció d'import superior a 30.000 euros i, d'acord amb la normativa comptable, pot, o no, presentar compte de pèrdues i guanys abreujat, segons el que es disposa en l'article 13.3 bis de la Llei general de subvencions.  
d) Declaració responsable dels criteris de preferència per als casos d'empat de puntuació d'acord amb el que s'establix en l'annex II d'esta resolució, quan concórreguen en l'entitat sol·licitant. La falta d'ompliment d'algun d'estos apartats s'entendrà com que l'entitat sol·licitant no reunix estos criteris de desempat, sense que calga cap requeriment d'esmena per part de la Direcció General d'Indústria.  
  
e) Resum de les despeses subvencionables, respectant, en tot cas, els límits establits en el resolc sèptim.  
f) Declaració responsable que l'entitat disposa de les autoritzacions administratives preceptives, es troba inscrita en els registres públics pertinents i complix els requisits exigits per les disposicions que hi són aplicables, i que es troben al corrent en el compliment de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana; el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social; la Llei orgànica 3/2007, de 22 de març, per a la igualtat efectiva de dones i hòmens, i la Llei 9/2003, de 2 d'abril, per a la igualtat entre dones i hòmens.  
  
g) Declaració responsable que l'entitat no realitza activitats econòmiques o, en cas que duga a terme activitats econòmiques junt amb activitats pròpies de l'associació de caràcter no econòmic, declaració que distingix amb claredat entre les dos classes d'activitats, separant clarament el seu finançament i portant la comptabilitat separada o el codi comptable adequat per a les despeses objecte de subvenció, de manera que no repercutisquen sobre les activitats econòmiques d'esta.  
  
5. En cas que l'entitat denegue expressament en la sol·licitud l'autorització a la Direcció General d'Indústria perquè obtinga de manera directa, a través de certificats electrònics, l'acreditació del compliment d'obligacions tributàries i davant de la Seguretat Social, en els termes previstos en els articles 18 i 19 del Reial decret 887/2006, de 21 juliol, pel qual s'aprova el Reglament de la Llei 38/2003, de 17 de novembre, general de subvencions, haurà d'aportar juntament amb la sol·licitud les certificacions que s'indiquen a continuació:  
a) De l'Agència Estatal d'Administració Tributària, el certificat que acredite que l'entitat es troba al corrent de les seues obligacions tributàries.  
b) De la Tresoreria General de la Seguretat Social, el certificat acreditatiu del fet que l'entitat es troba al corrent en el compliment de les seues obligacions amb la Seguretat Social.  
c) De l'Agència Tributària Valenciana, el certificat acreditatiu que l'entitat no té deutes de naturalesa tributària amb la Generalitat.  
  
Les certificacions expedides per les administracions tributàries i per la Seguretat Social tindran una validesa de sis mesos des de la data d'expedició, d'acord amb el que establix l'article 23.3 del Reial decret 887/2006, pel qual s'aprova el Reglament de la Llei 38/2003, de 17 de novembre, general de subvencions. La Direcció General d'Indústria podrà requerir l'empresa si la informació obtinguda presenta alguna incidència.  
6. De conformitat amb el que s'establix en l'art. 11 de la Llei general de subvencions, quan es tracte d'agrupacions de persones jurídiques privades sense personalitat, haurà de fer-se constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció a aplicar per cadascun d'ells, que tindran igualment la consideració de beneficiaris i hauran de complir amb les obligacions anteriors.  
7. Adjunts a la sol·licitud amb les declaracions omplides i, si és el cas, a les certificacions anteriors, cal acompanyar necessàriament els documents següents:  
a) Acta de constitució de l'entitat sol·licitant i dels estatuts vigents o, si és el cas, declaració de vigència degudament firmada.  
b) NIF si la sol·licitant és una agrupació sense personalitat jurídica.  
c) Certificat, emés amb una antelació màxima a la sol·licitud de subvenció d'un mes, en el qual s'acredite la situació de l'entitat i la vigència de la seua inscripció en el registre corresponent.  
d) Actes i principals acords adoptats per l'assemblea general anual de l'entitat sol·licitant en els exercicis 2021, 2022 i 2023.  
e) Model normalitzat de memòria descriptiva del pla d'actuacions per al qual se sol·licita l'ajuda. Esta memòria serà l'únic referent per a aplicar els criteris de valoració, per la qual cosa l'absència o l'ompliment incomplet o deficient d'esta, així com una difícil comprensió, generarà una menysvaloració del projecte o, fins i tot, podrà suposar una denegació de la sol·licitud, sense necessitat de requeriment per part de la Direcció General d'Indústria per a millorar-la o omplir-la degudament.  
f) Model normalitzat de la taula de costos estimats, en el qual es detalle el règim d'IVA al qual està subjecta l'entitat sol·licitant i el desglossament del pressupost subvencionable.  
Exclusivament per a les entitats que realitzen activitats econòmiques, sol·liciten una subvenció superior a 30.000 euros i que, d'acord amb la normativa comptable, no puguen presentar compte de pèrdues i guanys abreujat, i per a acreditar el compliment dels terminis legals de pagament segons exigix l'article 13.3 bis de la Llei general de subvencions, hauran d'aportar, juntament amb la sol·licitud, un dels documents següents:  
1. Certificació emesa per l'auditor/a inscrit en el Registre oficial d'auditors de comptes que continga una transcripció desglossada de la informació en matèria de pagaments descrita en la memòria dels últims comptes anuals auditats, quan d'estos comptes es desprenga que almenys el 90 % de les factures de proveïdors emeses a l'entitat sol·licitant durant l'exercici auditat s'han pagat dins del termini màxim establit en la normativa de morositat. Este certificat serà vàlid fins que s'auditen els comptes anuals de l'exercici següent.  
  
2. En cas que no siga possible emetre el certificat al qual es referix l'apartat anterior: «Informe de procediments acordats», elaborat per l'auditor/a inscrit en el Registre oficial d'auditors de comptes, que, segons la revisió d'una mostra representativa de les factures pendents de pagament a proveïdors de l'entitat a una data de referència, no superior a un mes de la data de l'emissió de l'informe, concloga sense la detecció d'excepcions al compliment dels terminis de pagament de la Llei 3/2004, de 29 de desembre, o en el cas que es detecten, estes no impedisquen aconseguir el nivell de compliment del 90 %. Este informe tindrà una validesa de sis mesos des de la data de referència.  
  
8. En els casos de no subjecció o exempció, total o parcial, de l'IVA, així com en els supòsits en què l'associació aplique una prorrata de l'IVA, s'haurà d'aportar, juntament amb la sol·licitud, qualsevol certificat o documentació que acredite estes circumstàncies, i es considerarà, en cas que no se n'aporte, que l'import de l'IVA suportat no serà subvencionable. Esta situació respecte a l'IVA, a més, s'haurà d'explicar adequadament en el compte justificatiu, i reflectir-se expressament en l'informe d'auditoria.  
9. L'òrgan competent per a la instrucció i resolució de l'expedient podrà requerir, de l'entitat sol·licitant, en qualsevol moment, altres dades, documents i informes complementaris que siguen necessaris per a la resolució de l'expedient.  
  
Desé. Termini de presentació de sol·licituds  
1. El termini de presentació de sol·licituds serà des del 26 de març fins al 16 d'abril de 2024, tots dos inclosos. Només seran admeses les sol·licituds que hagen sigut gravades en el registre electrònic de la Generalitat fins a les 23.59.59 hores de l'últim dia del termini de presentació (hora oficial peninsular espanyola).  
2. L'avaluació de les sol·licituds es farà exclusivament sobre la informació aportada en la memòria durant el període d'admissió de sol·licituds i no s'admetran millores, addicions o substitucions de les memòries, ni de la informació aportada juntament amb estes, posteriors al venciment de termini màxim de presentació, per tractar-se de procediments de concessió en concurrència competitiva. Per este mateix motiu, la falta de presentació de la memòria descriptiva dins del període d'admissió de sol·licituds no serà un defecte corregible, per la qual cosa no es requerirà les entitats sol·licitants per a l'esmena, l'aportació o la millora, i s'acordarà d'ofici la inadmissió de la sol·licitud per impossibilitat d'avaluació de l'expedient.  
  
Onzé. Esmena de sol·licituds  
1. Quan la sol·licitud no reunisca els requisits assenyalats en la Llei 39/2015, d'1 d'octubre, del procediment administratiu comú de les administracions públiques, o no s'acompanye la documentació que, d'acord amb esta resolució, resulte exigible o es considere necessària per a resoldre-ho, es requerirà a l'entitat que, en el termini de 10 dies hàbils, n'esmene la falta o hi adjunte els documents requerits, amb indicació que, si no ho fa, se la considerarà desistida de la seua petició, després d'una resolució que haurà de ser dictada en els termes previstos en la legislació bàsica mencionada. L'aportació de la documentació corresponent s'haurà de fer mitjançant el tràmit Aportació de documentació a un expedient obert d'ajudes en la Conselleria d'Innovació, Indústria, Comerç i Turisme, al qual s'accedix a través de l'enllaç següent:   
https://www.gva.es/va/inicio/procedimientos'id\_proc=15394  
2. La notificació electrònica dels actes administratius produirà efectes jurídics, ja que esta via és obligatòria per a les persones jurídiques. De conformitat amb l'article 43 de la Llei 39/2015, d'1 d'octubre, del procediment administratiu comú de les administracions públiques, i amb l'article 54 del Decret 220/2014, la pràctica de la notificació electrònica es farà, amb caràcter general, per compareixença electrònica, de la manera següent:  
a) L'entitat sol·licitant o la persona representant, degudament registrada, podrà accedir al contingut de l'actuació administrativa corresponent a través de la seu electrònica de la Generalitat. Prèviament, s'enviarà un avís de notificació de caràcter informatiu per correu electrònic a l'adreça facilitada en la sol·licitud, que li comunicarà l'existència d'una notificació, així com l'adreça de la pàgina web a què cal accedir per a obtindre-la.  
b) Este avís de notificació haurà d'especificar, a més de les dades que permeten la identificació de la notificació, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques, que transcorreguts deu dies naturals a partir de la data de posada a disposició de la notificació sense que s'hi accedisca, això equivaldrà al rebuig de la notificació a l'efecte previst en la normativa legal vigent, llevat que d'ofici o a instàncies de la destinatària es comprove la impossibilitat tècnica o material de l'accés.  
c) La notificació contindrà la identificació de l'òrgan administratiu que efectua la notificació, la referència al tipus de document que es notifica, el número d'expedient al qual es referix, i la data i el registre d'eixida.  
d) Si l'entitat accepta la notificació en el termini atorgat, podrà accedir als documents que en són objecte, que també tindran format per a impressió.  
e) Es deixarà constància de l'acceptació o el rebuig de la notificació electrònica en el termini atorgat en l'expedient administratiu, cosa que produirà els efectes previstos en la Llei 39/2015, d'1 d'octubre, del procediment administratiu comú de les administracions públiques.  
  
Dotzé. Criteris de valoració de les sol·licituds  
1. El procediment de concessió de les subvencions es tramitarà en règim de concurrència competitiva, mitjançant la comparació per programa i sector de totes les sol·licituds que s'hi admeten, segons criteris, puntuacions, regles, llindars mínims i criteris de desempat indicats en els annexos I i II d'esta resolució, per a la qual cosa s'establirà una priorització per programa i sector entre les que hagen aconseguit, almenys, la puntuació mínima de 50 punts sobre un total de 100 punts, i sense poder superar la llista prioritzada, en cap cas, el crèdit pressupostari disponible de la convocatòria ni els límits de la redistribució sectorial definitiva.  
2. No obstant el que s'ha dit anteriorment, quan l'import de la subvenció proposat per la comissió d'avaluació per a una entitat siga inferior a l'ajuda sol·licitada per esta, amb motiu d'insuficiència de crèdit pressupostari, es podrà instar la sol·licitant a la reformulació de la sol·licitud per a ajustar els compromisos i les condicions a la subvenció atorgable. Una vegada que l'entitat accepte la reformulació, es remetrà a l'òrgan competent perquè dicte la resolució. En tot cas, la reformulació de sol·licituds haurà de respectar l'objecte, les condicions i la finalitat de la subvenció, així com els criteris de valoració establits.  
  
3. En cas que el crèdit pressupostari disponible en la convocatòria siga suficient per a atendre totes les sol·licituds que hagen aconseguit almenys la puntuació mínima de 50 punts no caldrà fixar orde de prelació entre les que reunisquen els requisits establits en la convocatòria.  
  
4. En cas que el crèdit pressupostari disponible en la convocatòria siga insuficient per a atendre totes les sol·licituds que hagen aconseguit almenys la puntuació mínima de 50 punts, la comissió d'avaluació podrà formular una llista de reserva per cada programa d'ajudes per a l'aplicació del que es disposa en el punt 4rt del punt resolutiu segon, procedint-se com s'indica a continuació:  
- Respecte del programa I, la llista de reserva s'iniciarà, per la primera entitat exclosa de l'ajuda del sector deficitari amb nota de tall més alta, seguida per la primera entitat exclosa d'ajuda del següent sector deficitari amb la següent nota de tall més alta, continuant-se successivament per les primeres i consecutives entitats de cada sector deficitari segons la nota de tall. En cas d'igualtat en la nota de tall en dos o més sectors deficitaris, es prioritzarà per la nota més alta obtinguda per les entitats d'estos sectors i, si és el cas, pels criteris de desempat entre estes. Dins de cada sector, l'ordenació de les entitats es realitzarà de major a menor puntuació i, quan s'obtinga la mateixa puntuació, per criteris de desempat en l'orde establit en l'annex II de la convocatòria.  
  
- Respecte del programa II, la llista de reserva s'iniciarà per la primera entitat exclosa de l'ajuda amb nota de tall més alta, seguida per l'entitat amb la següent nota de tall més alta, i així successivament. Per tant, l'ordenació de les entitats es realitzarà de major a menor puntuació i, quan s'obtinga la mateixa puntuació, per criteris de desempat en l'orde establit en l'annex II de la convocatòria  
  
  
Tretzé. Comissió d'avaluació  
De conformitat amb el que disposa l'article 24 de les bases reguladores, es constituirà una comissió d'avaluació que elevarà a la persona titular de la Direcció General d'Indústria les corresponents propostes de concessió d'ajudes, amb determinació de les seues quanties, denegació d'ajudes, així com, si és el cas, desistiment i inadmissió de sol·licituds, amb menció expressa dels motius concurrents en cada cas.  
  
  
Catorzé. Resolució de concessió  
1. Es delega en la Direcció General d'Indústria la resolució estimatòria o desestimatòria de les sol·licituds d'estes ajudes, així com la inadmissió de les sol·licituds que no reunisquen els requisits necessaris i el desistiment d'estes per no esmenar-se adequadament en el termini concedit o altres motius.  
2. El termini màxim per a resoldre i notificar la resolució serà de sis mesos a comptar de la publicació de la corresponent convocatòria en el Diari Oficial de la Generalitat Valenciana.  
3. Transcorregut el termini abans mencionat sense que s'haja notificat cap resolució expressa, les entitats interessades podran entendre desestimades les seues sol·licituds per silenci administratiu. Tot això sense perjuí que subsistisca l'obligació legal de l'Administració de resoldre expressament sobre la petició formulada.  
4. En aplicació de l'article 45.1.b de la Llei 39/2015, d'1 d'octubre, del procediment administratiu comú de les administracions públiques, la resolució del procediment de concessió es notificarà a les entitats interessades mitjançant la publicació en el Diari Oficial de la Generalitat Valenciana. També es publicarà en la pàgina web de la Conselleria d'Innovació, Indústria, Comerç i Turisme, i en la Base de dades nacional de subvencions, en compliment del que s'establix sobre publicitat de subvencions en la Llei 38/2003, de 17 de novembre, general de subvencions.  
  
Quinzé. Resolució d'incidències i supòsits de modificació de la subvenció  
1. Es delega en la Direcció General d'Indústria, per les resolucions previstes en l'article 27 de les bases reguladores.  
2. L'entitat beneficiària haurà de dur a terme el pla d'actuacions objecte de subvenció en la forma que es descriu en la sol·licitud i en la memòria corresponent, i de manera que es complisca la finalitat de l'ajuda, respectant en la mesura que siga possible els costos indicats en la memòria descriptiva i en la taula de costos, pels imports que s'hi especifiquen, excepte justificació adequada. Si durant l'execució del projecte es produïxen circumstàncies sobrevingudes que en modifiquen el desenvolupament previst, la beneficiària haurà de sol·licitar electrònicament a la Direcció General d'Indústria l'autorització de les modificacions del projecte, que s'entendrà concedida en cas que no es notifique la resolució en el termini d'un mes des de la sol·licitud.  
3. Les sol·licituds d'autorització de la modificació en cap cas podran suposar un increment en l'import de l'ajuda concedida. No serà admesa cap modificació de l'actuació subvencionada que comprometa el fi per al qual es va concedir l'ajuda o quan, com a resultat d'esta modificació, la valoració del projecte haja resultat inferior. Només per circumstàncies extraordinàries, es podran admetre modificacions degudament justificades, el resultat de les quals reduïsca més del 50 % l'import del pressupost aprovat del projecte inicial.  
  
4. L'entitat sol·licitant haurà de comunicar igualment l'obtenció concurrent d'altres subvencions o ajudes atorgades per altres administracions o ens públics per a les mateixes actuacions, i això pot donar lloc a la modificació de la resolució de concessió o, si és el cas, a la pèrdua del dret al cobrament total o parcial de la subvenció.  
  
Setzé. Justificació i pagament de les ajudes  
1. Les entitats beneficiàries hauran de presentar la documentació justificativa fins al 29 de novembre de 2024 mitjançant el tràmit telemàtic que es concretarà en la resolució de concessió d'ajudes.  
2. La documentació justificativa que caldrà presentar és la següent:  
  
a) Model normalitzat de l'informe d'empresa auditora de comptes, degudament omplit en tots els apartats i firmat electrònicament per esta empresa.  
b) Model normalitzat de taula de costos realitzats i efectivament pagats amb motiu del pla d'actuacions subvencionat, que es considerarà com a compte justificatiu, i haurà d'estar firmat electrònicament per l'empresa beneficiària i, optativament, per l'empresa auditora de comptes.  
c) Model normalitzat de memòria justificativa, que inclourà, en tot cas, el detall d'altres ajudes públiques i suports o ingressos privats per als mateixos costos subvencionats.  
d) Només en cas que s'haja denegat expressament l'autorització a la Direcció General d'Indústria perquè obtinga de manera directa, a través de certificats electrònics, l'acreditació del compliment d'obligacions tributàries i davant de la Seguretat Social, caldrà aportar les certificacions que s'indiquen en l'apartat quint del resolc nové d'esta resolució.  
  
3. La Direcció General d'Indústria podrà requerir la informació addicional que, en cada cas, estime necessària per a acreditar el compliment de les condicions imposades en la concessió de la subvenció.  
4. Després de la revisió de la documentació justificativa i la seua esmena, si és el cas, per part de l'entitat beneficiària, la Direcció General d'Indústria reconeixerà l'obligació i proposarà el pagament de la subvenció en l'import que corresponga amb càrrec a la línia S1461 del programa pressupostari 722A00, capítol VII, de l'exercici 2024.  
  
Desseté. Minoració i reintegrament de les ajudes  
1. Serà procedent la minoració o revocació de les ajudes, amb pèrdua parcial o total del dret al cobrament de la subvenció i, si és el cas, el reintegrament de les ajudes concedides, amb reemborsament de les quantitats ja percebudes i l'exigència dels interessos de demora des del moment del pagament, en els supòsits en què les entitats beneficiàries incomplisquen les obligacions i els requisits que s'establixen en esta convocatòria i en les bases reguladores, especialment en els supòsits següents:  
a) Incompliment dels fins per als quals es va concedir la subvenció.  
  
b) Nul·la o insuficient justificació de la subvenció o del compliment de les obligacions d'informació i publicitat.  
c) Concessió amb posterioritat a la presentació de la sol·licitud d'altres ajudes públiques per als mateixos costos subvencionables, en el cas que se supere el total del cost de l'actuació.  
d) En els casos en què concórrega alguna de les causes de reintegrament que establix l'article 37 de la Llei general de subvencions.  
e) Incompliment de la normativa ambiental i social recollida en la Llei 6/2014, de 25 de juliol, de la Generalitat, de prevenció, qualitat i control ambiental d'activitats en la Comunitat Valenciana, del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, de la Llei orgànica 3/2007, de 22 de març, per a la igualtat efectiva de dones i homes, i de la Llei 9/2003, de 2 d'abril, per a la igualtat entre dones i homes.  
f) Incompliment del compromís de transparència establit en el resolc dihuité, pel qual, de conformitat amb el que s'establix en l'article 21 del Decret 118/2022, de 5 d'agost, del Consell, totes les entitats beneficiàries que perceben una subvenció per esta convocatòria, hauran d'informar d'esta, publicant en un apartat específic i d'accés permanent del seu portal web, l'import de la subvenció concedida, així com una referència genèrica de les finalitats per a les quals s'ha concedit l'ajuda, havent de mantindre esta publicitat durant 3 anys des de la data fi de justificació.  
  
g) El que es preveu en este apartat serà així mateix d'aplicació, de conformitat amb l'article 29.5 de la Llei 38/2003, de 17 de novembre, general de subvencions, quan els incompliments s'hagueren degut a l'actuació dels tercers subcontractats per la persona beneficiària.  
  
2. Quan en la fase de justificació de la subvenció, l'import total admés com a subvencionable del pla d'actuacions subvencionat arribe almenys al 50 % del pressupost aprovat inicial o el 70 % del pressupost del pla modificat amb la prèvia autorització, la minoració es calcularà proporcionalment a la part del pla que no complix els fins, que no s'ha executat o que no s'ha justificat.  
3. En cas que l'entitat beneficiària justifique en qualsevol categoria de despesa un import inferior a l'aprovat en la concessió, es reduirà l'import de l'ajuda en la quantia corresponent. No obstant això, s'admetrà la compensació entre diferents costos admesos de col·laboracions externes de la mateixa o diferents actuacions. La compensació de costos entre les despeses de col·laboracions externes i les despeses de personal només s'admetrà en la justificació si s'ha autoritzat prèviament esta per part de la Direcció General d'Indústria, amb la prèvia sol·licitud degudament motivada de l'entitat beneficiària.  
4. A l'efecte del que es disposa en els apartats anteriors, es podrà considerar que s'ha produït un incompliment total, que comporte la revocació de la subvenció i, si és el cas, el reintegrament total de l'ajuda pagada, més els interessos de demora des del pagament de la subvenció, en els casos següents:  
a) Modificació no autoritzada d'alguna de les característiques essencials del pla d'actuació aprovat.  
b) Execució o justificació inferior al 50 % de l'import del pla aprovat inicial, o al 70 % del pla modificat prèvia autorització, llevat que, excepcionalment, es justifique adequadament que l'import executat i les actuacions efectivament realitzades satisfan prou els fins de la subvenció.  
c) Alteració substancial dels fins per als quals es va concedir la subvenció.  
5. Es delega en la Direcció General d'Indústria pel que fa a la resolució per la qual s'acorde la minoració o el reintegrament de les ajudes, que s'haurà d'ajustar a les previsions que contenen la Llei general de subvencions, el reglament de desplegament d'esta i l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
6. El pla de control al qual s'aculla esta convocatòria inclourà expressament, dins de les actuacions de comprovació material i com a part del control de qualitat, la verificació del compliment de la normativa social i ambiental i dels compromisos de transparència que s'hagueren establit i dels compromisos assumits per la persona beneficiària.  
  
  
Dihuité. Informació i publicitat  
De conformitat amb el que s'establix en l'article 21 del Decret 118/2022, de 5 d'agost, del Consell, s'establix com a compromís de transparència que totes les entitats beneficiàries que perceben una subvenció per esta convocatòria hauran d'informar, publicant en un apartat específic i d'accés permanent del seu portal web l'import de la subvenció concedida, així com una referència genèrica de les finalitats per a les quals s'ha concedit l'ajuda. La informació s'haurà de mantindre publicada en el portal web almenys durant 3 anys comptats des de la data límit de justificació de les ajudes. Igualment s'haurà d'informar del suport de la Conselleria en tot el material físic, gràfic, informàtic o audiovisual relacionat amb les actuacions subvencionades (carpetes, cartelleria, bàners en webs, notes de premsa, campanyes en xarxes socials, vídeos, pantalles enrotllables i estands, correus electrònics informatius, invitacions a participar en les actuacions, accions de difusió, informes o estudis entregables finals, etc.). El compliment d'estes obligacions de publicitat es justificarà detalladament davant de l'empresa auditora i el seu incompliment total o parcial es podrà considerar com a justificació insuficient de la subvenció, amb les conseqüències jurídiques establides en el resolc disseté d'esta resolució.  
  
Denové. Recursos   
Contra esta resolució, que posa fi a la via administrativa, es podrà interposar, potestativament, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, un recurs de reposició davant del mateix òrgan que l'ha dictada, en el termini d'un mes a comptar des de l'endemà de la publicació en el Diari Oficial de la Generalitat Valenciana, o directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar des de l'endemà de la publicació en el Diari Oficial de la Generalitat Valenciana, de conformitat amb el que es preveu en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Vinté. Tractament de dades de caràcter personal  
1. La participació en la present convocatòria comportarà el tractament de dades de caràcter personal de les persones sol·licitants per part de la Conselleria d'Innovació, Indústria, Comerç i Turisme, que serà la responsable del tractament, el qual es realitzarà amb l'exclusiva finalitat d'atendre la sol·licitud presentada conforme al que s'establix en la convocatòria, en les bases reguladores, la Llei 38/2003, de 17 de novembre, general de subvencions i la seua normativa de desenvolupament i supletòriament en la Llei 39/2015, d'1 d'octubre, del procediment administratiu comú de les administracions públiques.  
2. Les dades personals recollides procediran de les sol·licituds presentades per les empreses interessades o pels seus representants, i poden accedir en la següent adreça web al Registre d'activitats de tractament   
  
https://cindi.gva.es/documents/706716119/495825905/ratgen004.pdf  
3. Les persones sol·licitants tenen els següents drets:  
a) A sol·licitar l'accés a les seues dades personals, la rectificació o supressió d'estos, la limitació del seu tractament o a oposar-se a aquest. Per a exercitar els drets haurà de presentar un escrit davant la Subsecretaria de la Conselleria d'Innovació, Indústria, Comerç i Turisme. Haurà d'especificar quin d'estos drets sol·licita siga satisfet i, si no autoritza l'obtenció de dades d'identitat de la persona sol·licitant o, si és el cas, de la persona representant legal, haurà d'aportar la corresponent documentació acreditativa de la identitat i representació. També podrà exercitar els seus drets de manera telemàtica a través del següent enllaç:  
  
https://www.gva.es/va/inicio/procedimientos'id\_proc=19465  
b) Reclamació davant l'Agència espanyola de protecció de dades  
Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència espanyola de protecció de dades a través de la seu electrònica accessible en la pàgina web   
https://www.aepd.es/  
c) Delegació de protecció de dades  
En tot cas, les persones sol·licitants podran contactar amb el Delegat/a de protecció de dades de la Generalitat Valenciana a través de:  
Adreça electrònica: zfy@gzd.rp  
Adreça postal: Passege Albereda, 16 - 46291 València  
d). Més informació de protecció de Dades  
https://www.gva.es/downloads/publicados/pr/texto\_informacion\_adicional.pdf  
  
Vint-i-uné. Verificació de dades  
1. D'acord amb el que s'establix en la disposició addicional octava de la Llei orgànica 3/2018, de 5 de desembre de protecció de dades personals i garantia dels drets digitals i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar l'exactitud d'estos.  
2. La potestat de verificació inclou verificar la identitat de la persona sol·licitant o, si és el cas, del seu representant legal i consultar les següents dades que consten en la Base de dades nacional de subvencions (BDNS): les subvencions i ajudes que li han sigut concedides, incloses aquelles a les quals se'ls aplica la regla de minimis, i que la persona sol·licitant no està inhabilitada per a percebre subvencions.  
  
València, 21 de març de 2024.- La consellera d'Innovació, Indústria, Comerç i Turisme: Nuria Montes De Diego.  
  
  
  
  
ANNEX I  
Criteris i regles d'avaluació del pla d'actuacions  
  
L'avaluació de les sol·licituds es farà aplicant els criteris i les regles que es descriuen a continuació per a cada un dels següents apartats obligatoris de la memòria descriptiva:  
  
0. Justificació de la vinculació amb la reindustrialització  
  
Programa d'ajudes I  
  
a) Breu explicació de la vinculació de l'associació, AEI o consorci sol·licitant amb el sector pel qual es presenta i justificació que el projecte d'actuació a subvencionar suposa un impuls directe a la reindustrialització d'aquest sector.  
  
b) Declaració responsable sobre empreses associades.  
  
a) Nombre total d'empreses associades (no hi incloeu organismes públics ni entitats privades sense ànim de lucre que puguen estar integrades en l'associació). b) Nombre d'empreses associades amb CNAE del sector pel qual es presenta la sol·licitud. c) Nombre d'empreses associades amb centre productiu a la Comunitat Valenciana.  
  
   
  
  
c) Llista actualitzada d'empreses associades, indicant-hi el sector a què pertanyen, el CNAE i el domicili productiu (es podrà aportar en un document annex).  
  
Nom de l'empresa Sector CNAE Domicili productiu  
   
   
   
  
  
Programa d'ajudes II  
a) Explicació breu de la condició multisectorial d'àmbit comarcal de l'associació, justificació que almenys el 50 % dels seus associats són empreses industrials, i com el projecte d'actuació a subvencionar suposa un impuls directe a la reindustrialització de la Comunitat Valenciana.  
  
  
b) Declaració responsable sobre empreses associades.  
  
a) Nombre total d'empreses associades (no hi incloeu organismes públics ni entitats privades sense ànim de lucre que puguen estar integrades en l'associació). b) Nombre d'empreses industrials associades. c) (c=b/a) % d'empreses industrials associades respecte del total d'empreses associades.  
   
  
  
c) Llista actualitzada d'associats, indicant-hi el sector al qual pertanyen, el CNAE i el domicili productiu (es podrà aportar en un document annex o bé omplir la graella següent, afegint-hi tantes files com associats tinga l'entitat):  
  
Nom de l'empresa Sector CNAE Domicili productiu  
   
   
   
  
  
La falta d'ompliment, o la insuficiència, dels apartats A, B i C anteriors en cada programa es considerarà que suposa l'incompliment del requisit establit en la convocatòria per a ostentar la condició d'entitat beneficiària, i s'acordarà la inadmissió d'esta sol·licitud sense necessitat de requeriment previ d'esmena.  
  
Per als dos programes  
  
I. Descripció de l'entitat i les seues capacitats (màxim 10 punts/llindar mínim 5 punts)  
Es valora amb un màxim de 10 punts l'aportació d'informació sobre els aspectes següents:  
  
Camp d'informació Contingut  
Antecedents, experiència, activitats actuals (màxim 10 punts) Explicació de com i quan es va constituir l'entitat (1 punt), l'evolució amb dades de referència (2 punts), l'experiència prèvia de l'entitat en la realització d'actuacions que es preveuen realitzar (3 punts), una descripció breu de les activitats que du a terme en l'actualitat (4 punts).  
  
  
  
II. Qualitat i viabilitat del projecte (màxim 50 punts / llindar mínim 10 punts)  
  
Camp d'informació Contingut  
Descripció tècnica del projecte  
(màxim 35 punts) Es valorarà la claredat i el detall de la descripció tècnica de les actuacions i els costos (màxim 30 punts si es descriuen de manera detallada i individualitzada cada una de les actuacions i els costos inclosos en la taula de costos). La inclusió d'actuacions o costos que no encaixen en el que preveu esta convocatòria, o la falta de detall i claredat, suposarà la reducció de la puntuació total d'este apartat.  
Es podrà obtindre un màxim de 5 punts addicionals en cas que s'hi aporte documentació tècnica, ofertes o documents per encàrrec (MÀXIM 5 PUNTS).  
Novetat de les actuacions  
(màxim 5 punts) Es valorarà l'adequada justificació sobre el grau de novetat de les actuacions que es proposen per a subvencionar i, si és el cas, la seua diferenciació respecte de les activitats subvencionades en anys anteriors. La puntuació serà equivalent al percentatge d'actuacions noves sobre el total d'actuacions proposades que siguen independents. En cas que no s'òmpliga este apartat s'entendrà que totes les actuacions han tingut suport en exercicis anteriors i no s'obtindrà cap puntuació.  
  
Col·laboració amb altres entitats associatives  
(màxim 2 punts) Es valorarà l'adequada justificació de possibles aliances o col·laboracions amb altres entitats o associacions en l'execució de les actuacions, sempre que estes assumisquen part dels costos de les actuacions.  
Viabilitat econòmica  
(màxim 3 punts) Es valorarà l'adequada justificació de les fonts de finançament de les actuacions, especialment com s'atendrà el 30 % dels costos no subvencionats per esta convocatòria.  
Difusió d'actuacions  
(màxim 2 punts) Es valorarà la claredat i el detall de l'explicació del pla de difusió i les accions que es preveuen realitzar per a comunicar les actuacions subvencionables.  
Cronograma d'actuacions  
(màxim 1 punt) Identificar en un cronograma les etapes del pla de treball dins del termini comprés en el període d'execució de les actuacions.  
Adequació de recursos  
(màxim 2 punts) Especificar els mitjans tècnics i humans disponibles per a dur a terme les actuacions (1 punt) i, si és el cas, l'experiència o capacitat de les possibles empreses o entitats a contractar (1 punt).  
  
  
III. Contribució a la reindustrialització de la CV (màxim 35 punts / llindar mínim 5 punts)  
Es valorarà, amb un màxim de 35 punts, l'aportació de la informació següent:  
  
Camp d'informació Contingut  
Motivació estratègica de les actuacions  
(màxim 3 punts) Es valorarà l'adequada explicació dels motius estratègics que han portat a l'entitat a la selecció de cada una de les actuacions a realitzar.  
Transferibilitat a empreses no participants d'altres sectors o comarques  
(màxim 2 punts) Es valorarà l'adequada justificació que les actuacions tindran també un impacte positiu en empreses no participants d'altres sectors o comarques.  
Enquadrament en les prioritats següents de l'estratègia de reindustrialització  
(màxim 30 punts) Es valorarà l'adequada justificació de com una o diverses de les actuacions subvencionables van dirigides a atendre alguna o diverses de les prioritats següents de l'estratègia de reindustrialització de la CV:  
1. Impuls de l'accés de les empreses a la I+D+i, especialment de les pimes.  
2. Avanç en la indústria 4.0 i la transformació digital.  
3. Impuls de l'economia circular, l'ecoinnovació, l'eficiència energètica, les energies renovables en la producció industrial, la reducció del consum de matèries primeres o la producció de residus.  
  
4. Captació i foment del talent i de les vocacions industrials.  
5. Diversificació de la producció i/o dels mercats.  
  
6. Constitució de clústers o altres fórmules de cooperació entre empreses, així com entre estes i els proveïdors de coneixement.  
Es puntuarà amb un màxim de 5 punts per cada prioritat atesa. Les actuacions que no encaixen clarament seran inadmeses i restaran en la puntuació a obtindre en este apartat.  
  
  
No se supera el llindar mínim si la suma de les puntuacions no arriba als 5 punts.  
  
IV. La contribució a la solució de problemes socials (màxim 5 punts)  
Es considerarà que un projecte contribuïx a la solució de problemes socials quan es justifique adequadament que suposa:  
  
Camp d'informació Contingut  
Dones en òrgan de direcció (màxim 1 punt) S'atorgarà 1 punt a les entitats que, segons la documentació presentada, tinguen com a presidenta una dona. S'atorgarà 0,5 punts a les entitats que, tenint un home com a president, tinguen almenys una dona en els òrgans de direcció o gerència.  
  
Mesures de conciliació personal, laboral i familiar (màxim 1 punt) S'atorgarà 1 punt a les entitats que acrediten documentalment que apliquen a les seues plantilles mesures concretes de corresponsabilitat i conciliació de la vida personal, laboral i familiar que superen el que s'establix legalment.  
Suport econòmic a projectes o entitats sense ànim de lucre dedicades a l'atenció de persones vulnerables  
(màxim de 3 punts) Es valorarà exclusivament l'acreditació dels suports econòmics efectuats per la sol·licitant a projectes o entitats sense ànim de lucre que es destinen a l'atenció de persones vulnerables, durant l'exercici 2023 i fins a la presentació de la sol·licitud.  
- 0,5 punts d'aportacions inferiors a 1.000 €  
- 1 punt per aportacions entre 1.001 € i 3.000 €  
- 2 punts per aportacions entre 3.001 € i 5.000 €  
- 3 punts per aportacions superiors a 5.000 €  
  
  
  
ANNEX II  
Resolució d'empats  
  
Segons el que es preveu en l'apartat 5 de la base 25 de les bases reguladores, en cas que hi haja empat de puntuació després de l'avaluació de les sol·licituds d'acord amb els criteris de valoració establits en els apartats 1, 2, 3 i 4 de l'article mencionat, s'aplicaran successivament els següents criteris de preferència per a l'atorgament de l'ajuda:  
1. Les sol·licituds de les entitats que tinguen la qualificació d'entitat valenciana socialment responsable.  
2. Les sol·licituds de les entitats que no estiguen legalment obligades a disposar d'un pla d'igualtat, i n'hagen aprovat i tramitat la inscripció en el registre corresponent.  
3. Les sol·licituds de les entitats que disposen d'un percentatge més elevat de persones treballadores amb discapacitat o diversitat funcional en relació amb les seues respectives plantilles en la data de la sol·licitud.  
4. Les sol·licituds que s'hagen presentat abans de manera completa. Es consideraran com a hora i data d'entrada, al mer efecte de desempat, les sol·licituds completes, acompanyades de tota la documentació exigida en esta convocatòria. En cas que es requerisca l'empresa per a l'esmena de la sol·licitud, es considerarà com a data per al desempat la d'entrada de la documentació requerida, sempre que la Direcció General d'Indústria la considere completa.